CELEX: 62019TN0496
Language: sl
Date: 2019-07-08 00:00:00
Title: Zadeva T-496/19: Tožba, vložena 8. julija 2019 – CV in drugi/Komisija

9.9.2019   
            
            
               SL
            
            
               Uradni list Evropske unije
            
            
               C 305/61
            
         
      Tožba, vložena 8. julija 2019 – CV in drugi/Komisija
      (Zadeva T-496/19)
      (2019/C 305/71)
      Jezik postopka: francoščina
      
         Stranke
      
      
         Tožeče stranke: CV, CW in CY (zastopnik: J.-N. Louis, odvetnik)
      
         Tožena stranka: Evropska komisija
      
         Predloga
      
      Tožeče stranke Splošnemu sodišču predlagajo, naj:
      
                  —
               
               
                  sklep Komisije, s katerim je bil zavrnjen njihov predlog z dne 4. junija 2018, razglasi za ničnega;
               
            
                  —
               
               
                  Komisiji naloži plačilo stroškov.
               
            
         Tožbeni razlogi in bistvene trditve
      
      Tožeče stranke v utemeljitev tožbe za razglasitev ničnosti sklepa Komisije, s katerim je bil zavrnjen njihov predlog za sprejetje ukrepov za prenehanje s kršitvijo načela enakovredne kupne moči med uradniki in uslužbenci ne glede na kraj zaposlitve, navaja tri tožbene razloge.
      
                  1.
               
               
                  Prvi tožbeni razlog: kršitev obveznosti obrazložitve in načela enakovredne kupne moči med uradniki ne glede na kraj zaposlitve. Na prvem mestu tožeče stranke trdijo, da izpodbijani sklep sploh ni obrazložen, kar jim preprečuje, da bi razumele utemeljenost tega sklepa, in Splošnemu sodišču onemogoča, da bi opravilo sodni nadzor. Na drugem mestu tožeče stranke menijo, da svoje naloge opravljajo v enakih pogojih kot njihovi kolegi, ki delajo na predstavništvu Evropske komisije v Parizu, in bi torej morali tako kot slednje navedeni prejeti fiksno nadomestilo za službene dolžnosti. Nazadnje tožeče stranke menijo, da je spoštovanje načela enakovredne kupne moči nezdružljivo s tem, da je enak korekcijski koeficient določen za uradnike, ki delajo v Parizu, Strasbourgu, Marseillu in Valenciennesu.
               
            
                  2.
               
               
                  Drugi tožbeni razlog: kršitev načela enakega obravnavanja in prepovedi diskriminacije, ker tožeče stranke za razliko od njihovih kolegov, ki delajo na predstavništvu Evropske komisije v Parizu, niso prejele fiksnega nadomestila za službene dolžnosti, čeprav oboji opravljajo svoje naloge v enakih pogojih.
               
            
                  3.
               
               
                  Tretji tožbeni razlog: kršitev dolžnosti skrbnega ravnanja, ki pristojnemu organu nalaga, da v obrazložitvi spornega sklepa navede razloge, ki so privedli do tega, da je prevladal interes službe.